李东阳
痛语一首柬南屏
砭焫攻微痾，力与疾相閧。燔焚势不已，百节皆为动。右臂针独多，腕尰逾负重。左肢岂解事，匙粥不自送。我病亦偶然，星火忽已烘。古人戒谨疾，我岂敢为纵。苍黄苫块身，六气为一中。因循积年载，展转惊寐梦。瞑眩疾乃瘳，兹言夙攸诵。刮骨彼何雄，湔肠或非懵。我计决恐迟，医谋固当用。聊轻筋骼困，坐待脓血湩。痛痒方自知，胞哉几人共。平生骨肉交，思君令人痛。朅采慰藉情，款语得深奉。宁知君归后，独乐不及众。西郊昨夜雨，不解忧怀壅。怅望君不来，悲歌当予恸。